NTNU-forsker mener Norge er robotsinke

Sverige og Danmark har nær fire ganger så mange roboter i industrien pr. arbeider som Norge. - Norge burde vært verdensledende, sier NTNU-forsker.

Robotene på Ekornes fremstiller blant annet stålkomponenter til de opp mot 1500 stolene som produseres daglig, fordelt på 400 varianter. - Robotene gjør oss konkurransedyktige i et land som Norge, sier Ola Ramstad i Ekornes. Ekornes

Ragnhild Stenvaagnes

5. august 2013

I en internasjonal sammenligning av bruk av industriroboter, havner Norge langt bak våre naboland og under snittet til 45 industriland.

Mens Sverige og Danmark har 150 roboter i industrien pr. 10 000 industriarbeidere, har Norge kun 40.

Snittet for de 45 industrialiserte landene i undersøkelsen er 55 roboter pr. 10 000 arbeidere. Det viser en rapport fra International Federation of Robotics for 2012.

Som Aftenposten skrev mandag, kan avanserte roboter bidra til å få norsk industri inn i en ny epoke. Skreddersydd produksjon i små serier vil bli langt mer lønnsom, og kan erstatte mye av dagens masseproduksjon i lavkostland, ifølge en ny rapport fra Teknologirådet.

— Burde kommet lenger

Kun Sør-Korea, Japan, Tyskland og Italia går foran våre to naboland i robottetthet i industrien, mens Norge har land som Portugal og Ungarn hakk i hæl. Det er lett å forklare hvorfor Norge ligger så langt bak våre naboland, mener forskningsleder Ingrid Schjølberg ved NTNU.

Bilindustri og masseproduksjon i nabolandene er hovedårsakene, mens den norske fastlandsindustrien er mer spesialisert. Hun synes imidlertid Norges plass på rangeringen er for dårlig.

Les også Roboter flytter produksjon hjem igjen

— Vi burde vært langt foran Danmark og Sverige med de ressursene vi har hatt og har. Danmark er veldig flinke til å koble forskningsmiljøene og industrien. De jobber tett for å få forskningen raskt ut i industrien. Dette er vi altfor dårlige til i Norge, til tross for at forskningen vår på roboter og automatisering er fremst i verden, sier Schjølberg.

- Vet ikke hvorfor

Jon Fixdal, prosjektleder i Teknologirådet, mener ulik industri i de skandinaviske landene ikke nødvendigvis er hele forklaringen på Norges plassering.

- Det er naturlig å være nysgjerrig på hvorfor de andre landene er kommet såpass mye lengre. I Danmark produserer de ikke engang biler, men er på nivå med Sverige. Vi bør undersøke hva disse to landene har gjort som Norge eventuelt ikke har gjort, sier han.

Problemet, ifølge Fixdal, er at det aldri er gjort noen gode undersøkelser på hvorfor Norge henger etter.

— Vi har heller ingen oversikt over hva industrien selv ønsker, og hvilke barrièrer de møter for økt automatisering. Jeg tror vi har stort potensial for å automatisere industrien mer. Dersom en legger til grunn at fremtidens industri i høykostnadsland må være automatisert for å være konkurransedyktig, så bør vi planlegge nå hvordan vi skal produsere om 20 år, sier han.

Spår nedleggelse

Ingrid Schølberg ved NTNU mener myndighetene må tilrettelegge før økt automatisering.

Les også Denne roboten eren pengemaskin

— Jeg opplever at det er manglende forståelse for betydningen av bruk av roboter i industrien. Når land som Kina bruker mer og mer roboter blir det vanskeligere for oss å konkurrere. Innen vareproduksjon er automatisering avgjørende for jevn, høy kvalitet.Dersom ikke myndighetene tar grep, vil vareproduksjon i fastlandsindustrien snart være kjennetegnet av nedleggelser og utflagging, mener Schjølberg. Hun foreslår statlig investeringsstøtte, særlig for småbedriftene.

— For mange norske bedrifter er investeringskostnadene for store, sier hun.

Schjølberg vil også avlive myten om at robotene vil presse ut ansatte:

- Robotene gjør det motsatte, nemlig sikrer arbeidsplasser, sier hun.

Ekornes produserer opp mot 1500 stoler daglig, fordelt på 400 ulike varianter. Det klarer de med god hjelp fra denne roboten, som produserer 1700 komponenter daglig. Norge har langt færre roboter enn våre naboland. Ekornes